Lítið lát er á vinsældum skötunnar en rúmur þriðjungur landsmanna heldur á vit hennar í dag . Hefur hlutfall þeirra sem halda í skötuhefðina haldist um þetta bil frá því að mælingar MMR á jólahefðum landsmanna hófust árið 2011 . Alls voru 37% sem sögðust ætla að borða skötu á Þorláksmessudag þetta árið , 2 prósentustigum fleiri en í fyrra . Spurt var : Ætlar þú að borða skötu á Þorláksmessu ? Svarmöguleikar voru : Já , nei og veit ekki / vil ekki svara . Samtals tóku 91,1% afstöðu til spurningarinnar . Munur eftir lýðfræðihópum Skatan reyndist líkt og fyrri ár vinsælli hjá körlum heldur en konum en 44% karla sögðust ætla að gæða sér á hinu kæsta ljúfmeti á Þorláksmessu þetta árið , samanborið við 30% kvenna . Þá höfðaði skatan líkt og áður einnig meira til eldri kynslóða heldur en þeirra yngri en 58% svarenda 68 ára og eldri sögðust ætla að fara í skötu í ár , samanborið við einungis 21% þeirra 18 - 29 ára . Þá virðist sem að skötuhefðin haldi áfram að vera ríkari á landsbyggðinni heldur en á höfuðborgarsvæðinu en 46% svarenda af landsbyggðinni kváðust ætla að borða skötu á Þorláksmessu , samanborið við 32% þeirra af höfuðborgarsvæðinu . Stuðningsfólk Framsóknarflokksins ( 58% ) reyndist líklegast allra til að segjast hyggja á að skella sér í skötu á Þorláksmessu þetta árið . Eitthvað virðist hafa dregið úr hlutfalli skötuelskenda á meðal stuðningsfólks Miðflokksins en 41% þeirra kváðust ætla í skötu þetta árið , samanborið við 54% í könnun síðasta árs . Líkt og í mælingum síðasta árs naut skatan minnstra vinsælda á meðal stuðningsfólks Pírata en einungis 24% þeirra hyggja á skötuát þetta árið . Upplýsingar um framkvæmd : Úrtak : Einstaklingar 18 ára og eldri valdir handahófskennt úr hópi álitsgjafa MMRKönnunaraðferð : Spurningavagn MMRSvarfjöldi : 1.014 einstaklingarDagsetning framkvæmdar : 13. til 19. desember 2019 Almennt um birtar niðurstöður kannana MMR MMR birtir reglulega niðurstöður úr könnunum sem unnar hafa verið meðal almennings um málefni líðandi stundar .